### Resume

Der opleves i bygge- og anlægsbranchen stigende priser og usikkerhed omkring leveringstider på materialer som en følgevirkning af covid-19 og krigen i [adresse]. De seneste licitationer bekræfter en generel stigning i priser og især på arbejder med asfalt og stål. Forvaltningen ønsker en drøftelse af håndteringen heraf i forhold til afsatte anlægsmidler.

### Sagsfremstilling

Der er stigende priser og udfordringer med leveringstider på materialer i bygge- og anlægsbranchen på grund af covid-19 og krigen i [adresse]. Nedsat produktion generelt og kapacitet på havnene rundt om i verden, grundet covid-19, har længe givet udfordringer i forhold til levering af materialer og stigende priser. Krigen i [adresse] og den medfølgende energikrise har givet yderligere prisstigninger i bygge- og anlægsbranchen da store dele af produktionen kræver meget energi.

Forvaltningen har de seneste måneder haft udbud af mindre projekter under Trafiksikkerhedsplan 2021-2024. Priserne i disse udbud bekræfter stigende priser generelt og især på asfalt. De projekter forvaltningen er på vej i udbud med vil være ramt af samme omstændigheder, og vil med alt sandsynlighed blive dyrere end de anlægsmidler, der er afsat såfremt de skal realiseres. [adresse] over [adresse] er et eksempel herpå. Det opdaterede anlægsoverslag fra ekstern rådgiver viser en potentiel stigning i anlægsudgiften på omkring 70 procent. De nuværende anlægsprojekter der er under udførelse kan indtil videre holdes indenfor budget med de aftalevilkår, der er gældende herfor.

Forvaltningen foreslår, at det drøftes om de stigende priser håndteres på følgende måde for henholdsvis puljeprojekterne under Trafiksikkerhedsplanen, og de enkelte selvstændige anlægsbevillinger. Til de tre puljer stier, mindre anlæg og skolevejsprojekter under Trafiksikkerhedsplanen er der afsat en samlet sum midler under hver pulje, der skal dække anlægsudgifterne til de prioriterede projekter. Det tænkes, at midlerne i puljerne bruges så vidt muligt på de projekter der har den højeste prioritering. De projekter der ikke kan udføres indenfor midlerne i puljerne bliver overført til puljerne i næste års prioritering forud for nye projekter. Projekter med en selvstændig anlægsbevilling udbydes og der indarbejdes tid til en politisk stillingtagen til hver enkelt projekt når de faktiske priser foreligger.

### Sagens videre forløb

Sagen skal alene behandles af Teknisk Udvalg.

### Klima og resiliensvurdering

Nye anlæg har altid en klimaeffekt i anlægsfasen. Anlæg, der fremmer grøn mobilitet som busser, cykler, gående, samkørsel, delebiler og mikromobilitet vil have en mindre afledt klimaeffekt end anlæg, der fremmer traditionel biltrafik.

### Teknik- og Miljødirektøren indstiller,

|  |  |
| --- | --- |
| at | udvalget drøfter hvordan stigende anlægsomkostninger håndteres. |

### Beslutning

Drøftet. På kommende udvalgsmøde præsenterer forvaltningen en strategi for håndteringen.